Det Økonomiske og Sociale Udvalgs udtalelse om »Kommissionens forslag til Rådets direktiv om bekæmpelse af Pseudomonas solanacearum (Smith) Smith« () (97/C 206/10)

Rådet for Den Europæiske Union besluttede den 14. februar 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Antoon Stokkers til ordfører. Sektionen vedtog sin udtalelse den 3. april 1997.

Det Økonomiske og Sociale Udvalg vedtog på sin 345. plenarforsamling af 23. og 24. april 1997, mødet den 23. april 1997, med 125 stemmer for, ingen imod og 5 hverken for eller imod, følgende udtalelse.

1. Indledning

1.1. Kommissionens forslag vedrører et direktiv, hvori det fastsættes, hvilke foranstaltninger medlemsstaterne skal træffe mod bakterien Pseudomonas solanacearum (Smith) Smith, der forårsager brunbakteriose hos kartofler og bakteriesygdom hos tomater. Sigtet er at lokalisere organismen, forebygge dens forekomst og spredning samt bekæmpe den med henblik på at udrydde den.

1.2. Bakterien var indtil for ganske nylig kendt for at forårsage sygdomsproblemer i områder med varmt klima. I 90'erne blev der imidlertid i flere sydlige og nordlige medlemsstater konstateret sygdomstilfælde og udbredt kartoffelråd.

1.3. Kommissionen foreslår foranstaltninger til metodisk og samtidig bekæmpelse af denne farlige bakterie i hele EF. Foranstaltningerne omfatter officielle laboratorieundersøgelser for at lokalisere organismen samt regler for kontrol-, prøvetagnings- og testmetoder. Man skal ikke blot undersøge kartofler og tomater, men også andre værtsplanter for organismen, samt overfladevand, der bruges til vanding og sprøjtning, og spildevand fra virksomheder, der forarbejder kartofler og tomater.

1.4. Direktivforslaget bygger på EF-traktatens artikel 43.

2. Generelle bemærkninger

2.1. Bakterien, der forårsager brunbakteriose hos kartofler og bakteriesygdom hos tomater, udgør en reel trussel mod disse produkters dyrkning i EF. Med det nugældende direktiv 77/93/EØF er der truffet beskyttelsesforanstaltninger mod indslæbning i Fællesskabet af denne skadelige organisme og mod dens spredning. Imidlertid skorter det stadig på foranstaltninger til overalt og samtidig at bekæmpe bakterien og dens spredning i hele EF, i tilfælde af at sygdommen dukker op i en medlemsstat.

2.1.1. For et område uden indre grænser er dette en utilfredsstillende situation og en alvorlig lakune. Direktivforslagets formål er at afhjælpe denne lakune. ØSU vurderer, at den foreslåede indfaldsvinkel kan være et egnet middel til at nå målet og godkender derfor Kommissionens forslag med forbehold af nedenstående bemærkninger.

2.2. I dag ved man ikke nok om organismens biologiske egenskaber og epidemiologi. Kommissionen tager derfor højde for den mulighed, at det om nogle år bliver nødvendigt at skærpe de foranstaltninger, som foreslås nu, når man har fået et bedre kendskab og flere erfaringer. Kommissionen foreslår, at foranstaltningerne skal kunne ændres, når man ved mere og har en bedre teknik; ændringerne skal foretages efter samråd med den stående komité for plantesundhed efter proceduren i artikel 16, stk. 1, i direktiv 77/93/EØF.

2.3. ØSU er også enig heri.

2.4. ØSU er klar over, at effektiv bekæmpelse af organismen nødvendiggør nøje kontrol med alt materiale, som organismen kan befinde sig i, og ved hjælp af hvilket den kan spredes. Dog mener ØSU, at der i den praktiske gennemførelse må tages højde for det forhold, at sygdommen er forekommet hyppigere i kartoffeldyrkningen i de forløbne år, og at den her har forvoldt større problemer end inden for tomatdyrkningen.

3. Særlige bemærkninger

3.1. Artikel 7

3.1. ØSU finder det vigtigt, at det ved test af læggekartofler er valgt at behandle planter fra klonformering og planter fra in vitro-formering ens.

3.2. ØSU har ingen bemærkninger til stk. 4.3 i bilag VI.

Bruxelles, den 23. april 1997.

Tom JENKINS

Formand for Det Økonomiske og Sociale Udvalg

() EFT nr. C 124 af 21. 4. 1997, s. 12.